  Майя Бывальцева Ижкарын Россиысь этнологъёслэсь но антропологъёслэсь 12-тӥ конгрессэс усьтӥзы. Кызьы ивортэ Удмуртиысь тӧролэн но кивалтэтлэн пресс-службазы, ужрадлэн нимлыко люкетаз элькун кивалтӥсь Александр Бречалов пыриськиз. «Таӵе бадӟым форумез Удмуртилэн шоркараз ортчытыны луонлыкез ми вылӥ дунъяськомы. Со улосвылын йӧскалык политика умой нуиське но Россиын но быдэс финн-угор дуннеын тодмо луись этнографияя школамылэн авторитетэз вань шуыса возьматэ», — вераз Александр Бречалов. Удмуртилэн тӧроезлэсь ужзэ быдэсъясь удмурт калыклэсь историзэ но лулчеберетсэ эскерись Григорий Верещагинлэсь, Кузебай Гердлэсь, Трокай Борисовлэсь, озьы ик Владимир Владыкинлэсь но элькунысь мукет туала этнографъёслэсь тыршемзэс пусйиз. Со сяна, Александр Бречалов Россилэн азьмуртэзлэсь Владимир Путинлэсь вазиськонзэ лыдӟиз, отын кун кивалтӥсь пусйиз: «таӵе форумъёслэн ӵектонъёссы наукая тодон-валанъёсты азинтонын гинэ бадӟым инты уг басьто, соос кулэ лулчеберетъя пӧртэмлыкез утён, пӧртэм выжы калыкъёс куспын ваче вуонъёсты алон, калык кусыпъёсты радъян ужпумъёсты сэрттон-пертчонын но». Форумлэн валтӥсь ужпумез — «Миссия антропологии и этнологии: научные традиции и современные вызовы». Удмуртилэн шоркараз конгресс ортчоз 3–6 пӧсьтолэзе. Со улсын 54 секциосын 8 симпозиумъёс, озьы ик 12 площадкаосын котырес ӝӧкъёс радъяськозы. Со сяна, ужрадэ пыриськись тодосчиослэн книгаосынызы адӟытон ужалоз, «Моления закамских удмуртов» фильмез возьматозы. Тодэ вайытом, конгрессэз ортчытыны эрикрадэз Ижкар Казанез, Уфаез но Улан-Удэез азьпалтыса басьтӥз. Форуме быдэс Россиысь, озьы ик кунгож сьӧрысь 750-лэсь трос тодосчиос пыриськозы. Тегъёс: Мерлык Науканотехника Дышетон Ижкар Удмуртия Россия история  